 Umlando omncane ngomengameli omusha we-ANC, uRamaphosa News24Johannesburg - UCyril Ramaphosa ungumengameli wesi-14 we-ANC engqungqutheleni yokukhetha ubuholi obusha eqhubekayo eNasrec, eSoweto.URamaphosa waba yiphini likamengameli ngemuva kokhetho lwe-ANC ngo-2012. Ngaleso sikhathi wayelandwe wuhlangothi olwalweseka uMengameli Jacob Zuma.Ngaphambi kwalokho wayengusihlalo we-planning commission kuzwelonke eyasungula iNational Development Plan, okuwumhlahlandlela wezwe obheke ku-2030.UMLANDO OMUHLE NGAYE: URamaphosa ungomunye wabantu abasungula inyunyana enkulukazi kuleli - iNational Union of Mineworkers.Waziwa kakhulu nangomuntu onekhono ekubambeni izingxoxo, njengoba adlala indima enkulu ezingxoxweni kwiCodesa, eyacabanga indlela ebheke kwintando yabantu.Ngemuva kokhetho lokuqala lwentando yabantu, wabayilungu lePhalamende, wakhethwa esikhundleni sokuba usihlalo we-Constitutional Assembly nokuyilapho adlala khona indima enkulu ekubhalweni koMthethosisekelo wezwe.Kukholakala ukuthi abatshalizimali, izimakethe kanye nama-rating agency azozithakasela izindaba zokukhethwa kwakhe ngenxa yokuthi uyawuqonda umnotho.OLUNYE UDABA: UMaimane uthi ngeke alisize ngalutho izwe uRamaphosaUMLANDO ONGEMUHLE NGAYE: Yiqhaza lakhe kubulawa abantu eMarikana. URamaphosa wayengumqondisi weLonmin kanti wabhalela ongqongqoshe izincwadi efuna ukuba kuthathwe izinyathelo eziqinile ngesiteleka esingekho emthethweni abasebenzi ababetelekile befuna amaholo angcono.Waxolisa nokho ngeqhaza lakhe kodwa abavukuzi bangakwamukela ukuxolisa kwakhe.Ngemuva kokwehlulwa nguThabo Mbeki ekuthatheni izintambo kuNelson Mandela, uRamaphosa wangena kwezamabhizinisi wazenzela imali engu-R7.4 billion okukholakala ukuthi ingena ngeShanduka group.Abangekho ngasohlangothini lwakhe basebenzisa lokhu ukumchaza njengomuntu othanda ongxiwankulu, bathi uyaphikisana nemizamo ye-ANC yokwenza izinguquko kwezomnotho.Abanye bathi ipolitiki wayishiya ngoba edinwe ukuthi wehlulwa uMbeki.Ngo-2012 waxolisa ngokusebenzisa imali engafinyelela ku-R20 million ethenga inqama ekubeni kunabantu abaningi abahluphekayo kuleli.URamaphosa uyingxenye yeKhabhinethi likaZuma futhi owathula ngezinqumo zikaMengameli kule minyaka eyedlule. 